Vakansiegangers red tieners uit seeFoto bloot ter illustrasie. (Foto: NSRI) Twee tieners is Sondag uit die see by Eersterivierstrand naby Tsitsikamma gered nadat hulle deur ŉ sleurstroom meegesleur is en digte mis op hulle toegesak het. Reddingswerkers van die Nasionale Seereddingsinstituut (NSRI) en dapper vakansiegangers het net betyds by die tieners uitgekom nadat omstanders alarm gemaak het. ŉ Gesin van Rustenburg het selfs hulle jet-ski ingespan om met die reddingspoging te help. Lodewyk van Rensburg, NSRI-stasiebevelvoerder in Oesterbaai, sê ŉ 13-jarige meisie is kort voor 16:00 deur ŉ sleurstroom meegesleur toe ŉ 15-jarige seun, wat saam met haar geswem het, haar probeer red het. Hy is egter ook in die proses meegesleur. ŉ Barmhartige samaritaan, Simon Bekker (66), wat ŉ voormalige duiker van die Suid-Afrikaanse vloot is, het in die see gespring in ŉ poging om die tieners na veiligheid te bring. “Hy het die meisie bereik, maar hulle is van mekaar geskei terwyl hy haar na veiligheid probeer neem het. Hy het aan die omstanders op die strand geroep om voorwerpe in die see te gooi om die tieners te help dryf,” sê Van Rensburg. “Die meisie het daarin geslaag om aan een van die NSRI se pienk dryfbakens vas te hou, terwyl Simon na die seun geswem het, wat reeds naby aan die rotse was. Simon het vir die tiener aangedui dat hy van die rotse af moet weg swem, maar die seetoestande het so rof geraak dat hy self na die strand moes terugkeer. Die seun kon gelukkig aan ŉ lyfbord klou.” Nog ŉ omstander, Jan Bester (50) van Jeffreysbaai, het kort daarna in die see gespring met paddavoete aan in ŉ poging om die tieners te help. In daardie stadium het die meisie reeds haar greep op die dryfbaken verloor en was sy besig om onder water te verdwyn. Bester het net betyds by haar uitgekom en met behulp van nog ŉ dryfbaken haar na veiligheid geneem. Paramedici verbonde aan die NSRI is na die toneel ontbied en het die meisie op die strand begin behandel. Sy het reeds haar bewussyn verloor en het nie asem gehaal nie. “Ná verskeie ingrypings het sy haar bewussyn herwin en spontaan weer begin asemhaal terwyl die paramedikus water uit haar longe gedruk het,” sê Van Rensburg. “Jan het sy voertuig gekry en die meisie na ŉ naburige ambulans geneem wat haar na ŉ hospitaal gehaas het.” Intussen het ŉ familie van Rustenburg, wat naby Skuitbaai vakansie hou, van die voorval te hore gekom. “Fanus Kruger en sy gesin het inderhaas hul jet-ski in die see gekry en ondanks die digte mis en rowwe see het hulle die toneel bereik. Hulle het naby aan die klippe gekom waar die seun gedryf het. Hy het tekens van erge uitputting getoon en was besig om onder die water te verdwyn toe hulle die lyfbord aan die jet-ski vasgemaak het. Hulle het daarin geslaag om die seun weg van die rotse af te kry voordat hulle hom op die jet-ski gelig het.” Die tienerseun is veilig na Skuitbaai geneem waar nog NSRI-nooddienste gewag het om hom te behandel. Hy is kort daarna per ambulans na ŉ hospitaal geneem. Volgens Van Rensburg is die seun later dieselfde dag uit die hospitaal ontslaan en die meisie die volgende dag. Albei is stabiel en herstel goed. Die NSRI het die betrokke vakansiegangers bedank vir hulle vinnige reaksie en bereidwilligheid om die tieners te help.